Апхуэдэ гуп телъыджэр зэи пщыгъупщэ хъунукъым
Налшык и Къэрал киноконцерт гъэлъэгъуапIэм мазаем и 6-м щекIуэкIащ тIэунейрэ Бэракъ Плъыжьыр зыхуагъэфэща, Александровым и цIэр зезыхьэ Урысей армэм уэрэдымрэ къафэмкIэ и Академическэ ансамблым и фэеплъ концерт. Гупыр дыгъэгъазэм и 25-м кхъухьлъатэм ису тенджыз ФIыцIэм гуузу хэкIуэдащ. Концертыр къызэригъэпэщащ КъБР-м ЩэнхабзэмкIэ и министерствэм.
— Александровым и цIэр зезыхьэ Урысей армэм уэрэдымрэ къафэмкIэ и академическэ ансамблым и артистхэм илъэситI и пэкIэ мы махуэхэм ирихьэ-лIэу Налшык концерт щатащ, ТекIуэныгъэ Иныр къызэрытхьрэ илъэс 70 зэрырикъум и щIыхькIэ. Республикэм исхэм щIэщыгъуэ ящыхъуат икIи я гур хигъэхъуат Урысейм и гуп цIэрыIуэм и уэрэдхэмрэ къафэхэмрэ. Ди щIыналъэр зигу дыхьа артистхэм иджыри къытрагъазэу республикэм зыкъыщагъэлъэгъуэну дыкъагъэгугъат… — жиIащ КъБР-м щэнхабзэмкIэ и министр Къумахуэ Мухьэдин. — Хэку зауэшхуэм, ТекIуэныгъэ Иным теухуауэ ансамблым игъэзащIэ уэрэдхэм къэралым и тхыдэмрэ абы и блэкIа гузэвэгъуэхэмрэ уи нэгу къыщIагъэхьэрт. Зауэ уэрэдхэм щIапIыкIа нэхъыжьхэм, гупым и гуащIэм дихьэххэм артистхэм я фэеплъыр, тхыдэр и лъабжьэу абыхэм ягъэзащIэу щыта уэрэдхэри ягу ихужынукъым.
Къызэхуэсахэм ансамблым и тхыдэр ягу къагъэкIыжащ. Ар 1928 гъэм жэпуэгъуэм и 12-м къызэрагъэпэщащ. А махуэм ансамблым япэу концертышхуэ щитауэ щытащ Дзэ Плъыжьым и Унэм. 30 гъэхэм икухэм гупым зиужьащ, абы хэтхэр цIыху 300-м щIигъу зэрыгъэхъуащ. 1943 гъэм Налшык нэмыцэ зэрыпхъуакIуэхэр дахужа нэужь, мы ансамблым ди къалащхьэм концерт гукъинэж щитат. КъыкIэлъыкIуэу, 2015 гъэм Къэбэрдей-Балъкъэрым зыкъыщагъэлъэгъуащ. Ансамблыр Урысейм и мызакъуэу, нэгъуэщI щIыпIэхэми цIэрыIуэ щыхъуат. 1978 гъэм гупыр илъэс 50 щрикъум ирихьэлIэу «Академическэ» цIэ лъапIэр къыхуагъэфэщащ.
Ансамблыр къызэзыгъэпэща, Чайковскэм и цIэр зезыхьэ консерваторэм и профессор, СССР-м и цIыхубэ артист, композитор, генерал-майор Александров Александр и унафэм гупыр илъэс 18-кIэ щIэтащ. Абы и къуэ, Социалист Лэжьыгъэм и ЛIыхъужь, СССР-м и цIыхубэ артист, Лениным, СССР-м и къэрал саугъэтхэм я лауреат, генерал-майор Александров Борис 1946 гъэм щыщIэдзауэ 1987 гъэ пщIондэ гупым и унафэщIу иужькIэ щытащ.
Ансамбль цIэрыIуэм цIыхуи 186-рэ хэтащ, абыхэм ящыщу 9-р уэрэджыIакIуэт. ЦIыхухъу хорым 64-рэ, оркестрым цIыху 38-рэ къызэщIиубыдэрт, къэфакIуэхэр 35-рэ хъурт. Гупым хэт дэтхэнэри музыкэм, къафэм хуеджат.
Хэку зауэшхуэм и зэманым ансамблым щIыналъэ зэмылIэужьыгъуэхэм 1500-рэ зыкъыщигъэлъэгъуащ. ЕхъулIэныгъэшхуэхэр иIэу гупым концертхэр щитащ Урысей дзэм хэтхэм я хэщIапIэхэм, Европэм, Азием, Африкэм, Америкэм, псори зэхэту къэрал 70-м щIигъум щыIащ. КъищынэмыщIауэ, мызэ-мытIэу кIуащ зауэ гуащIэхэр щекIуэкIа Афганистаным, Югославием, Приднестровьем, Таджикистаным, Шэшэным.
Ансамблым лэжьыгъэ минитIым щIигъу иIэт. Апхуэдэхэт къэралми хамэ щIыналъэхэми я композиторхэм я IэдакъэщIэкIхэр, цIыхубэ уэрэдхэмрэ къафэхэмрэ, зауэлIхэм ягъэзащIэ къафэхэр, дунейпсо поп-музыкэм и нэхъыфIхэр. Гупым куэдрэ къыхуагъэфэщащ дамыгъэхэр, цIэ лъапIэхэр, щIыхь тхылъ-хэр.
Налшык щекIуэкIа пшыхьым кърихьэлIахэр хэкIуэдахэм зы дакъикъэкIэ яхуэщыгъуа нэужь, УФ-м и цIыхубэ артист, КъБР-м и Композиторхэм я зэгухьэныгъэм и тхьэмадэ Темыркъан Борис зи унафэщI Къэбэрдей-Балъкъэр къэрал филармонием и симфоние оркестрым «Реквием» лэжьыгъэр утыку кърихьащ. Республикэм и артистхэм жаIащ ансамблым и репертуарым хэта уэрэд цIэрыIуэхэр. Апхуэдэхэщ «Журавли» (Жаникаев Эльдар), «Соловьи» (Туаевэ Марие), «Мелодия» (Абэнокъуэ Рустам), «Красные маки» (Бэч Азэмэт), «Смуглянка» (Гуазэ Тимур), «Это просто война» (Жабоевэ Замирэ), нэгъуэщIхэри.
ТЕКIУЖЬ Заретэ.
Сурэтхэр Къарей Элинэ трихащ.
